كتلك البي تضحية يعيش
خذت رايي وسمعته وبية ضحيت
وشفت حفل افتتاح جروحي للناس
وشفتك من بعيد بروحي گصيت
طرت جن دمعة وبجنحينها رموش
وعلى شجرة ضحكتك سكته حطيت
خيل ظنوني طلعت خيل عرجاء
وانا مراهن عليها تفوز ظنيت
من شفتك اطش سنيني واللة
لأن بيهن حلا حسبالي جكليت
غشيم وگلت ماساوي اليلمون
عزت نفسي ما خلتني لميت
انا بلا وعي من اطيتك الروح
وعقل ماجان عندي وهسة فزيت
ماجذب واگلك باجر انساك
عفتني وذكريات هواية خليت
اذا كل حايط البي اسمك يطيح
على هالحالة لازم نهدم البيت
بأخير ايام عشت بروحك هواي
ديرة شايلين ووحشة حسيت
ظلمة وريح بيها وصوت بيبان
وردت اطلع ولكن ما اندليت
انا الباني السفينة ومو مثل نوح
صعدتك وبالطوفان ظليت
وجبت عشب الخلود اطيتك اياة
وگلت احمل الفشلة وخالي رديت
بحرگتي وخفت تدريجيآ اشتاق
وخفت ردود قلبي يگلي حنيت
من دمعتي لحجيك وكت الوداع
خط وهمي بوكتها بجفي جريت
طلاسم نظرتك فكتها الاعذار
وبعيونك شگد الغاز حليت
جنت تحجيلي وايدي تهدم احلام
وبمعول دمعتي بقوة دگيت
بحيث من انتهيت من المواضيع
ذيج الساعة ماظل كلشي هديت
فدة من ينجفي يگولون عالماي
وفدوة شلون اگلك ماتبديت
انا شفتك ثلج بحلوگ شمات
معقولة بحلگهم ما حتريت
ماگتلي الرواية اخرها مبتور
جا بأول مشاهد مانشديت
ولو ادري اليظل ممنوع مرغوب
لارخصت روحي ولا انذليت
انة ابحرت بيك اعناد عالروج
وعلى خصر الشراع وزار شديت
الهوة هذا اليمرني اتخيلك بي
حته التقي وياك منين ماجيت
يعني بمعنى اخر مستحي احجيهة
ترة بس انته غيرك ماشتميت
وحررت اسمك من شفايف الغير
وعلمودك شگد حروب طبيت
وبعدت ذرائع قادر اجتاح
ولكن شبر منك ما أحتليت
اكض الليل بيدي من اوگف وياك
بدليل شگد عليك نجوم طشيت
جنت اگدر اجيك بدون عنوان
وحته ادخل بگلبك لو اضطريت
علي محسوب سر وانته مگيول
وعلى ازغر اعدائك ما انظميت
ما عندك عذر ينگال للناس ؟
يمي ومن حجيهم ما افتكيت
لهسة اكل بصبعي الاشرت بي
عليك وبي الف نيشان خليت
مثل حب الارض وية الشمس بي
جنت سطحي بنظرتي وفطرة حبيت
لو ادري الشمس ماتفتر وياي
على روحي بعشرتك ما افتريت
انة عابيت حته عيوني بجفاك
بيهن وبنظرهن مااعتزيت
مر يم بيتنا مستطرق وشوف
تلگة اباب بيتي عيون ذبيت
انة ظهري احترف طعنات العزاز
وگمت اعرف اديهم لو اندجيت
بلا شوف واگلهم ها منو فلان
بس انته عكسهم ماتسميت
حته انساك لازم ينلغي الليل
اذا بالليل اذكرك جا سويت
واحتار من اظل ابين رائين
اذا عن رأي منهن ما استغنيت
بما انك عفتني بكل الاحوال
ماتفرق نسيتك لو تناسيت